Source: https://hunvaldugy.blog.hu/2014/06/16/202_az_elitelt_koronatanu?token=0e1a759ec2d419183433420a5fe48b5f
Timestamp: 2019-05-22 04:46:31
Document Index: 36309818

Matched Legal Cases: ['bíróság ', 'bíróság ', 'Kúria ', 'Kúria ', 'bíróság ', 'Bíróság ', 'bíróság ']

202. Az elítélt koronatanú - A Hunvald-ügy
"Tudja, Pelikán elvtárs, egyszer majd kérni fogunk magától valamit.” (A tanú)
A Kúrián holnap kezdődik (folytatódik) a Hunvald-per, amelyben az ügyészség koronatanúja egy olyan ember, akinek szavahihetősége megkérdőjelezhető, és akit nemrég csalásért jogerősen elítéltek egy más ügyben – írja mai számában a Népszava (Hunvald-per: elítélték az ügyészségi koronatanút).
A lap szerint Nagy György vállalkozó megtévesztéssel csalt ki pénzt, ezért tavaly ősszel csalásért állt bíróság elé. A vádirat szerint Nagy egy hátrányos helyzetű gyermekek felzárkóztatását célzó projekt beindítására kért kölcsön 1,25 millió forintot a sértettől. Ám Nagy a kölcsönt eleve nem akarta visszaadni, bár ezt többször ígérte. A tartozást elismerte, de a pénzt nem fizette vissza, és a projektet sem indította be, vagyis a sértettet megtévesztette. Ezt a bíróság is bizonyítottnak találta, ezért kimondta Nagy bűnösségét, és próbára bocsátását rendelte el.
Az elítélt ügyészségi tanú szavahihetősége egyébként már az erzsébetvárosi per elsőfokú tárgyalásain is erősen megkérdőjeleződött. Emlékezetes, hogy az 2006-ban elindult nyomozás eredetileg azt próbálta feltárni, hogy valóban áron alul adtak-e el önkormányzati épületeket, illetve az érintettek – Nagy és strómanjai – nem titkolták-e el ebből származó bevételeiket, történt-e pénzmosás. Az eljárás ekkor még nem érintette a később vádlottá váló önkormányzati vezetőket.
Amikor azonban a Központi Nyomozó Főügyészség átvette a nyomozást, annak iránya is megváltozott – írja a Népszava. A gyanú valahogy az önkormányzati vezetőkre – Gál Györgyre és Hunvald Györgyre – „terelődött”. Időközben, 2008 őszén Nagyot letartóz- tatták, aki később Gálra és Hunvaldra tett terhelő vallomást, vesztegetésről számolt be, majd vádlottból – vélhetően nyomozati alku miatt – a vád koronatanújává lépett elő.
Nemrég egy másik, ehhez hasonlóan szavahihetetlennek bizonyult ügyészségi koronatanút felvonultató "elszámoltatási" ügy végződött felmentéssel. Alig egy hónapja mentette fel jogerősen a hivatali visszaélés vádja alól a Kúria Molnár Gyula volt XI. kerületi polgármes- tert és egykori helyettesét, Lakos Imrét egy büntetőperben. A Kúria megállapította, hogy a másodfokú bíróság verdiktje formailag és tartalmilag is törvénysértő volt.
A most a Kúrián folytatódó, több mint fél évtizede tartó eljárás végére akár a harmadik tárgyalási napon, július 1-én pont kerülhet. Csak emlékeztetőül: a Szegedi Ítélőtáblán tavaly októberben kihirdetett nem jogerős ítélet az elsőfokú végzéssel egyezően az erzsébetvárosi ingatlanügyekben a maffiavád alól felmentette Hunvald Györgyöt (kit eredetileg erre hivatkozva tartóztattak le), továbbá a volt polgármesterrel szemben több vádpontban enyhítettek is.
Nem mellékesen, tavaly októberben első fokon, nem jogerősen minden vádlottat bűncselekmény hiányában mentett fel a Pesti Központi Kerületi Bíróság abban a másik ügyben, amelyben összesen mintegy 50 millió forintos, megbízási szerződésekkel kapcsolatos hűtlen kezelés miatt emeltek vádat Hunvald György mellett Weinek Leonárd volt szabaddemokrata zuglói polgármester és hat további társuk ellen. Szóbeli indoklásában a bíró azt hangsúlyozta: az igazságszolgáltatás nem válhat a politikai ellenfelek lejáratásának eszközévé.
Személyiségi jog megsértése miatt jogerősen pert vesztett, most éppen a Heti Válasz. A bíróság ugyanis megállapította, hogy a Heti Válasz Lap- és Könyvkiadó Szolgáltató Kft. megsértette Hunvald György képmás védelméhez fűződő jogát azzal, hogy a hetivalasz.hu honlapon 2010. december 3. napján, továbbá a Heti Válasz című hetilap 2010. december 2. napján megjelent számának 3. és 14. oldalán Hunvald György képmását hozzájárulása nélkül megjelentette.
https://hunvaldugy.blog.hu/api/trackback/id/tr26305201